
Indemnat de câțiva prieteni, public în broșură 
un articol apărut în revista Cuvântul Liber. 

N'aş vrea să se creadă că, prin aceasta, atribui 
o importanță deosebită articolului cu pricina. Sunt 
prea gazetar, ca să nu-mi dau seama că un articol 
de gazetă este numai un articol de gazetă. EI 
poate avea -răsunet, dar nu durată. Dincolo de 
cele douăzecişipatru de ore, în cuprinsul cărora 
îşi trăeşte viața lui — intensă, dar limitată, — un 
alt articol îi va lua locul, după cum un eveniment 
a luat locul celuilalt eveniment, 

N'aş vrea să se creadă, de asemeni, că atribui 
o- importanță deosebită cărții de care mă ocup în 
„acest articol. (Dialectica naționalismului de d. Nicolae 
Roșu, ed. Cultura Națională.) Cititorii vor vedea 
că, în câteva pagini, am putut fixa toate naivită- 
țile și toate contradicţiile din împletirea cărora 

autorul și-a confecționat cele patru sute și ceva 
de pagini de tipar, 

E firesc, deci, ca în fața acestor două mărtu- 
risiri — lectorul să se întrebe: — atunci, pentru ce 
această broșură? 

Pentrucă volumul d-lui Roșu are totusi oarecare 
importanță, — nu prin el însuși — a, nu! asta-i 
sigur... — ci prin scopul urmărit: este, în ultimii 
cincisprezece ani, singura încercare de precizare a 
doctrinei extremei drepte dela noi. 

Această mișcare a trăit până acum prin biceps. 
Azi, vrea să trăiască prin creer. E ceiace vrem 
noi, oamenii de stânga, tocmai ca să putem arăta 
cât de absurdă, cât de naivă, cât de ridiculă este 
așa zisa „,doctrină'" a extremei drepte. 

Când atacam „doctrina" d-lui A. C. Cuza, tinerii 
naționaliști post-belici răspundeau: 

— Bietul bătrân... Recunoaştem și noi că doctrina 
lui nu mai stă în picioare, nu rezistă vremurilor... 
Dar într'o zi, va scrie unul dintre noi doctrina 
timpului nostru, doctrina naționalismului actual... 

Pentru tinerii naționaliști, naționalismul d-lui 
Cuza față cu naționalismul lor este ca automobilul 


tip 1900 față de automobilul tip 1936... 

Dacă din această cercetare, se vor limpezi câteva  » 
adevăruri, pe cari propaganda extremei drepte 


vrea să le falsifice — și dacă vor cădea câteva 
erori, pe cari aceiaşi propagandă vrea să le men- 
țină, — cu atât mai bine! 


Acesta este rostul broşurii de față... 


T.B. 


Pui 
Da ed 

De cincisprezece ani, extrema dreaptă dela noi se ma- 
" nifestă prin scandaluri publice, spargeri de geamuri și 
de capete și — din când în când — câte un asasinat. 
Toată această acțiune... politică a fost susținută în tot 
acest timp și este susținută și azi de o presă, în care 
violența cea mai vulgară, cea mai de mahala încearcă 
să acopere o totală lipsă de inteligență, de talent și de 
cultură. 

In asemenea condițiuni, era natural ca extrema dreap: 
tă să se situeze la periferia vieții noastre politice. Extre- 
mist de dreapta a devenit sinonim cu agramat, bătăuș 
sau asasin. 4 


O doctrină pentru bătăuși 


Acum doi ani, d. Nae lonescu — un om de talent și 
de cultură — a trecut fățiș la dreapta. Constituirea gu- 

vernului Duca însemna, pentru d. lonescu, o înfrângere 
personală în anume manevre de culise. Din această pri- 
cină, d-sa s'a făcut — ca omul la necaz! — om „de 
dreapta" și încă, de extrema dreaptă. Incercarea d-sale 
de-a da un lustru intelectual unei mișcări de pură violen- 
ță și de caracteristică vulgaritate, s'a redus la câteva ar- 
ticole de gazetă. D. Nae lonescu n'a fost — sau n'a 
vrut să fie — un teoretician al dreptei. A preferat să 
rămână un inspirator. Omul din umbră. Este rolul, care-l 


pasionează pe d-sa. 


Nici „d. Nichifor Crainic, — cu toate eseurile din 
Gândirea, cu toate articolele din diferitele foi huliga- 
nice, — n'a izbutit să dea cetelor de bătăuși o doctrină. 


Drept vorbind, aceste cete nici nu doriau așa ceva. 
Tinerii cu frunți înguste, cu ochi întunecați și cu fălci 
late băteau foarte bine, fără doctrină. Pentru aceasta 
aveau nevoe numai de ghioace, bâte, boxuri și, uneori, 
de revolvere. 


Totuși, conducătorii acestor tineri vroiau o doctrină. O 
vroiau, ca să spun așa, urgent. Ba, chiar f. f. urgent. 
„Mișcarea" trebuia intelectualizată. Atmosfera creiată în 
cei cincisprezece ani de scandaluri și de bătăi, trebuia 
puțintei risipită. 

In aceste împrejurări, d. Nicolae Roșu a primit însăr- 

cinarea să scrie Dialectica naționalismului. Cartea a 
apărut de câteva săptămâni. 

Presa de dreapta se ostenește s'o smulgă din indife- 
rența publică, în care s'a plasat din prima zi, și s'o aducă 
pe un plan de interes mai viu. 

Eforturile sunt inutile. Volumul d-lui Roșu este osândit 
să zacă în vitrinele librăriilor. Soarele îi va decolora co- 
perta. Ploile de primăvară îi vor umezi filele. Peste o lună, 
peste trei, volumul va fi tot acolo, în vitrine. Cititorii 
nu-l vor căuta... 

Dece ? A 

Fiindca este un volum slab ? Nu. Sunt atâtea volume 
slabe, care-și găsesc totuși câteva mii de cititori... 

Cauza e alta: este un volum fără rost: este o carte 
care nu-și justifică existența. 


O doctrină a dreptei ? 

Dar cine a cerut-o ? 

Oamenii de dreapta ? 

Nu. 

Aceștia cer voe dela poliție să bată lumea în Cișmi- 
giu. Cer trenuri gratuite la congrese. Cer bâte, boxuri, 
revolvere. Cer să vină la putere. Cer orice. Nu însă o 
doctrină. N'au nevoe de ea. Nu-i simt lipsa. Oamenii de 
dreapta sunt la dreapta din diferite motive: din incultu- 

ră, din fanatism, din calcul, din șarlatanie. In nici un caz 
însă, din cauza doctrinei. 
E natural deci, ca oamenii aceștia să se mulțumească 


“cu o presă vulgară și violentă. E natural să nu ceară o 


carte de doctrină. 


Curentul de dreapta e cel mai 
străin de spiritul românesc 


Dar — poate oamenii de stânga ar cerceta cu în- 
teres doctrina extremei drepte. Nici măcar atât. Pentru 
cuvântul foarte simplu că oamenii de stânga cunosc acest 
adevăr elementar: dreapta nu poate avea doctrină. 
Dreapta românească, a furat, pur și simplu, metodele 
hitlerismului german. Metodele, iar nu doctrina. — fiindcă 
nici hitlerismul nu are o doctrină. |n tot ce se face la 
extrema dreaptă, nu este nimic original, nu este nimic 
românesc. Dela uniforme până la procedeele violente, totul 
este furat fără rușine din planul de lucru al. lui Adolf 
Hitler. ş 


Totul. 
Și este caracteristic că oamenii aceștia, cari vorbesc 
numai de românism, n'au izbutit — nu să gândească 


românește, dar cel puțin să se îmbrace românește, să 

găsească o uniformă cât de cât românească. Nu. Au furat 
modelul german, cum au furat și procedeele germane. 

Deaceia, curentul de dreapta este cel mai străin de 
spiritul, românesc. 

Dacă dreapta n'a fost în stare să-și dea o organizare 
și-o îmbrăcăminte românească, cum o să fie în stare să 
gândească românește ? 

Vrei să știi cum „gândește“ dreapta ? O afli din bro- 
șurile de propagandă ale hitlerismului german. Adică, 
direct dela sursă. Deaceia, cartea d-lui Roșu a căzut, în 
plin, în indiferența publică. 

Suntem totuși, cronicari ai acestor zile triste. Trebue 
să ne ocupăm și de cartea aceasta. 


Naționalism și reacționarism 


D. N. Roșu adună în 355 de pagini un material pestrit 
și de o foarte dubioasă calitate. D-sa mânuește acest 
material cu o evidentă stângăcie. Poate voi găsi, odată, 
răgazul de a reveni asupra acestor 355 de file; voi arăta 
atunci, toate erorile de cugetare și de interpretare pe 
care le săvârșește d. Roșu în cartea d-sale. 

Dar nu aceasta interesează. 

interesează concluziile d-sale, cari ocupă 40 de pagini. 
Asupra lor se cuvine să stăruim. 

Pentru d. Roșu: „inegalitatea este legea suverană 
a societății”. 

Așa dar: 

„Subordonarea claselor de jos şi coercițiunea 
exercitată de clasele de sus este un fenomen uni- 
versal şi -natural. Aristocratiile se nasc prin 
selecție hereditară şi trăesc prin conștiința auto- 
rității puterii și prin acumularea averii". 

Mai limpede nici că se poate! 

Avem sus, o aristocrație — minunată, în admiraţia căreia 
d. Roșu leșină ca o primadonă. Această aristocrație trebue 
să conducă. Ea. s'a născut „prin selecție hereditară”. 


Clasele de jos trebue conduse. Mai mult: aristocrația 


trebue să exercite o „coercițiune": asupra claselor de 
jos. Aceasta este „natural”.. 

Dece ? 

lată: „clasele de jos sunt amorfe și difuze". 


Pentru d. Roșu, ca pentru orice reacționar, clasele de 
jos — adică imensa majoritate a nației — sunt im- 
becile. Aristocrația — adică infima! minoritate — are 
toate însușirile. Și aceasta se cheamă... naționalism! Da. 
Cartea d-lui Roșu se intitulează Dialectica naționa- 
lismului. 

Așa dar, a defăima nația în majoritatea ei, a decreta 

clasele de jos tâmpe, incapabile de-a gândi, de-a vota, 
de a-și delega mandatari, a le prezenta drept o vastă 
colecție de animale — iată ce este naționalismul. 

A recunoaște merite numai unei infime minorități, 
unei elite restrânse, — iată ce este naționalismul... 

lar acela, care crede cu toată puterea în inteligența 
și în energia claselor de jos; acela care crede în majori- 
tatea nației, iar nu numai într'o infimă minoritate; acela 
este... adversar al naționalismului ! 

Acest naționalism" e cunoscut de mult. Exemple, câte 
poftiți. Pentru nostimada lucrului îl prezentăm pe cel o- 
ferit de oligarhia... maghiară. 

D. Const. Graur, în cartea „Cu privire la Franz 
Ferdinand!: apărută cu mult înainte de „Dialectica“: d-lui 
Roșu, citează constatarea foarte precisă și sugestivă a 
lui Joseph Diner-Denes. Reproducem pasagiul: 

„Sociologul maghiar loseph Diner-Denes, fost 
ministru al Republicii Ungare, în cartea „La Honagrie, 
Oligarchie, Nation, Peuple"”, arată foarte bine că 
ideea de națiune are, în concepția oligarchiei ma- 
ghiare, un înțeies cu totul special. Ea esclude cu 
desăvârșire massa populară: națiunea o formează nu- 
mai oligarchii, iar interese naționale sînt numai inte- 
resele lor de castă”. 

Este, de sigur, foarte amuzant să găsim naționalismul o- 
ligarchiei maghiare atât de perfect conservat în mintea 

și în inima naționalistului român Roșu. Stai să te'ntrebi: 
„cum devine cazul?" 

Scrie d. Roșu o carte de vreo 400 de pagini în care 
spune : 

— Țăranul român e idiot. Muncitorul român e idiot. 
Milioanele de țărani și de muncitori sunt milioane de 
idioţi ! Numai aristocrația —o mie-două de inși — numai 
aristocrația e vrednică să conducă țara! 

Și în loc ca d. Roșu să fie pedepsit pentru insulta 
nației, în marea ei majoritate, toți naționaliștii îl 
aclamă : 

— Bravo |, Roșu, e naționalist! 

„„.Și venim noi, oamenii de stânga, și spunem în ziarele, 
în revistele și în discursurile noastre: 

— Nu este drept ca o infimă minoritate „să "conducă 
milioanele de țărani și de muncitori. Țăranii și muncitorii 
trebue să ia parte la conducerea statului, fiindcă nu sunt 
vite necuvântătoare, sunt oameni la fel cu toți ceilalți 
oameni. 

Pentru acest limbaj, pentru vina de a lăuda nația în 
covârșitoarea ei majoritate, suntem decretați... adversari 
ai naționalismului ! 

Naționalist este deci, numai acela care defăimează 
nația... 

Realitatea este însă alta, — și tocmai deaceia am 
stăruit atât de mult asupra acestui punct: d. Roșu — ca 
toți naționaliștii români — crede că e naționalist; crede, 
își închipuie, atâta tot; de fapt, e reacționar pur şi 
simplu. Ceiace este cu totul altceva. Și oricine face teo- 
ria elitei, teoria aristocrației, oricine cere dictatura, nu 
este naționalist; neavând încredere în nație, ci numai 
într'o minoritate restrânsă a ei — acela este reacționar, 
dar nu, în nici un caz, naționalist. 

Naționalist, adevărat naționalist, este numai democratul 
sincer, acela ce crede și în virtuțile și în forțele claselor 
largi, cari alcătuesc partea cea mai mare a nației. 

Confuzia dintre naționalism și reacţionarism trebue 
să înceteze. Exploatarea naționalismului de către re- 
acționari trebue să ia sfârșit. 

In spiritul public trebue să se lămurească odată pentru 
totdeauna acest adevăr elementar: susținătorii dictaturii, 
oamenii cari nu cred decât în elită, în aristocrație, — 
aceia sunt reacționari, dar nu naționaliști. 

Mai mult: sunt defăimători ai nației. 

Naționalismul lor este numai aparent și, deci, cu atât 
mai gălăgios. În zarva, pe care o stârnesc, ei vor să 
acopere, să mascheze opera de calomniere a naţiei, pe 
care o săvârșesc ori de câte ori, sub motivul imbecilității 
majorității, cer dictatura unei minorități restrânse. 

In fața acestui fals naționalism, menit să ascundă cel 

mai odios reacționarism, — se ridică naționalismul adevărat 
al celor cari proclamă dreptul la conducere al claselor 
majoritare, al păturilor largi de muncitori și de țărani. 


Şofeurul și stăpâna... 


Insultător al nației, ca orice reacționar, d. Roșu se 
declară admirator al elitei. Dar d-sa recunoaște — e silit 
să recunoască în cele din urmă — că o aristocrație în- 
chisă degenerează și moare. 

Ce-i de făcut ? 

D. Roșu ne dă soluția: aristocrația trebue să se rege- 
nereze. Cu concursul cui? Al elementelor din clasele de 
jos. Din acele clase „tâmpite", cari nu sunt în stare să 
se conducă și cari trebue dominate de clasele de sus. 

„Ciasele de jos nu pot conduce, în primul rând 
pentrucă organic nu dispun de virtuțile necesare 
pentru a deveni o putere calitativă şi în al doilea 
rând, pentrucă sunt subordonate prin legile însăşi 
ale naturii să-și amputeze substanța biologică 
amestecându-se cu cele de sus. Circulația sângelui 
se face de jos în sus, pe câtă vreme aceia a 
ideilor de sus în jos. 

Așa dar, clasele de jos trebue să aprovizioneze cu 
sânge proaspăt și sănătos aristocrația. Aristocrația va da 

claselor de jos, în schimb, idei. Idei și, firește, bice pe 
spinare, un regim politic de quasi-sclavie, un regim de 
injustiție socială, de mizerie, de exploatare — așa cum 
dau aristocrațiile totdeauna, când sunt atotputernice. 

In bună limbă românească, aceasta înseamnă: 

Șofeurul să se culce cu stăpâna aristocrată: copilul va 
fi un om de elită, un conducător. 

Când însă șofeurul se culcă cu nevastă-sa, copilul e un 
om din popor, un om care trebue condus! 

Așa cere, vedeți dv., „dialectica naționalismului..." 

Fiindcă vorba d-lui Roșu : 

„Prin această infuziune de elemente noui şi sănă- 
toase, ea (aristocrația) devine mai puternică“. 

Robii să fortifice pe cei care îi robesc. 

Asupriții — pe asupritori. 

E încă una din datoriile claselor de iaz 


Antisemitismul... 


Ajungând la concluzii atât de ridicule, e firesc ca d. 
Roșu să ajungă și la cele mai penibile contradicții. 

Din multele pilde, pe cari le am la îndemână, una 
singură. 

Ca orice bun reacționar român, d. Roșu e antisemit. 


E dator să fie. Nu poate fi altfel. 

E obligat să fie antisemit. 

Dece ? 

Fiindcă sub acest antisemitism, trebue să ascundă opera 
de calomniere a nației, pe care o săvârșește prin reac- 
ționarismul d-sale. 

Antisemitismul este paravanul reacționarismului. 

Vorbind despre ghetto, d. Roșu îl descrie astfel: 

„Viața de furnicar meschin, promiscuu și murdar, 
unde trăesc laolaltă, în stradă ca şi în casă, oa- 
meni, femei și copii, fără nicio regulă, erarhie sau 
moralitate". 

Unsprezece rânduri mai jos, pe aceiași pagină (379), 
dar chiar pe aceiaşi pagină, d. Roșu spune că evreii 
sunt : 

„excepțional de metodici, de practici și severi 
în viața lor națională și privată”. 

E firesc ca oricare cititor să se întrebe uluit în "fața 
unei atât de grosolane contradicții, la distanță de uns- 
prezece rânduri: 

Când are dreptate d. Roșu? 

Când afirmă că evreii trăesc „fără nicio regulă, e- 
rarhie sau moralitate întrun „furnicar promiscuu 
și murdar ?". 

Sau când declară că evreii, în viața lor națională 
şi privată"! sunt „excepțional de metodici și de 
severi ?:: 

Severitate fără moralitate ? 

Metodă fără erarhie și fără regulă ? 

Cum se împacă aceste noțiuni contradictorii ? 

Explicația e, simplă : ca să justifice antisemitismul d-sale, 
d. Roșu avea nevoe ca, întâiu, evreii să fie imorali, a- 
narhici, etc. 

In a doua argumentare, pentru acelaș scop, pentru 
a-i prezinta ca o primejdie, evreii trebuiau să fie nu 
imorali, ci severi, ba chiar „excepțional de severi; 


și nu anarhici, ci metodici, ba chiar „excepțional de 
metodici". 

Și cum d. Roșu nu este un gânditor, cum d-sa nu are 
o concepție fixă asupra unor realități date, d-sa pre- 
zintă aceiași realitate în două feluri diametral opuse, 
după necesitățile cauzei, dar totdeauna cu acelaș scop: 
să înfățișeze pe evrei drept o primejdie. 

Când un scriitor cade, din pațimă, în atât de grave 
contradicții, el nu mai poate râvni onoarea unei cerce- 
tări de amănunt. i 

O carte poate fi bună sau proastă. Bine sau prost 
scrisă. Bine sau rău intenționată. Dar o carte nu poate, 
nu trebue să fie, în nici un caz, neserioasă. 

Cartea d-lui Roșu, construită pe contradicții atât de 
grave, țesută din argumențări ridicule, —este cu totul 
lipsită de seriozitate. 

E cartea unui om pătimaș—și atâta tot. 

Străin de lumea ideilor și stângaci în mânuirea lor, d. 
Roșu e firesc să fie adversar al intelectualității. Pentru 
d-sa există o singură realitate: fapta. 

D. Roșu își bate joc de intelectualii „cu ceasloave 
și artificii raționale". Filele acestor ceasloave „se vor 
spulbera în vântul epicei desfășurări a voințelor 


“ organizate". 


Bâta de-asupra ideii... 
lată dece spuneam la început: cartea d-lui Roșu este 


- inutilă. 


Citirea ei — pierdere de vreme. 


www.digibuc.ro 








USII EET EI SEE ERA 2 EEE III EI: 
Extras din „Cuvântul Liber” 
anul |ll, No. Il, Sâmbătă 


18 lanuarie 1936. 

